Ismail Morinaj, koji se sumnjiči da je 14. listopada 2014. upravljao dronom sa zastavom velike Albanije tijekom odigravanja utakmice između Srbije i Albanije u Beogradu, nakon čega je došlo do sukoba navijača te je utakmica prekinuta, bit će izručen Srbiji. Odlučio je tako Vrhovni sud na svojoj sjednici 30. kolovoza, odbivši Morinajevu žalbu.

Morinaj je uhićen u Hrvatskoj po srbijanskoj tjeralici, a branio se da je aktivirao bespilotnu letjelicu koja je vukla zastavu velike Albanije, no tvrdio je da tim činom nije raspirivao nacionalnu netrpeljivost. Morinaj je tvrdio i da se nisu sukobili srbijanski i albanski navijači, već srbijanski huligani i srbijanska policija.